Broj: 711-I-1668-M-121/19-02-11

Zagreb, 5. rujna 2019.g.

Povjerenstvo za odlučivanje o sukobu interesa (u daljnjem tekstu: Povjerenstvo) u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“, broj 26/11, 12/12, 126/12, 48/13 i 57/15, u daljnjem tekstu: ZSSI), **na zahtjev dužnosnika Kristijana Pavića, predsjednika Uprave trgovačkog društva Adriatic Croatia International Club, za djelatnost marina d.d.,** za davanjem mišljenja Povjerenstva, na 61. sjednici, održanoj 5. rujna 2019.g., daje sljedeće:

**MIŠLJENJE**

**Dužnosnici i obnašatelji dužnosti u smislu članka 3. stavka 1. i 2. ZSSI-a, sukladno članku 14. stavku 1. ZSSI-a, ne mogu istovremeno uz obnašanje dužnosti, kao niti dvanaest mjeseci od dana prestanka obnašanja dužnosti, biti članovi uprava niti nadzornih odbora trgovačkih društava, neovisno o tome jesu li ista proglašena od posebnog interesa za Republiku Hrvatsku.**

Obrazloženje

Zahtjev za davanjem mišljenja Povjerenstva podnio je dužnosnik Kristijan Pavić, predsjednik Uprave trgovačkog društva Adriatic Croatia International Club, za djelatnost marina d.d. U knjigama ulazne pošte zahtjev je zaprimljen 26. kolovoza 2019. pod poslovnim brojem 711-U-2995-M-121/19-01-2, povodom kojeg je otvoren predmet broj M-121/19.

Člankom 3. stavkom 1. podstavkom 41. ZSSI-a propisano je da su predsjednici i članovi uprava trgovačkih društava koja su većinskom državnom vlasništvu dužnosnici u smislu odredbi navedenog Zakona. Stoga je i Kristijan Pavić, povodom obnašanja dužnosti predsjednika Uprave trgovačkog društva Adriatic Croatia International Club d.d., za djelatnost marina d.d. obvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

Dužnosnik u podnesenom zahtjevu za davanjem mišljenja Povjerenstva navodi situaciju u kojoj bi društvo od posebnog interesa za Republiku Hrvatsku osnovalo trgovačko društvo (društvo kćer) koje ne bi bilo društvo od posebnog interesa za Republiku Hrvatsku. Slijedom navedenog, dužnosnik traži mišljenje mogu li članovi uprave društva od posebnog interesa za Republiku Hrvatsku biti članovi nadzornog odbora ili članovi uprave društva kćeri, odnosno koju funkciju mogu obnašati u društvu kćeri kako bi mogli utjecati na poslovanje društva kćeri, a da isto ne bude sukob interesa.

Uvidom u izvadak iz sudskog registra Trgovačkog suda u Rijeci, Povjerenstvo je utvrdilo da je pod matičnim brojem subjekta 040002541 upisano trgovačko društvo Adriatic Croatia International Club, za djelatnost marina d. d., OIB: 17195049659 sa sjedištem u Rijeci. Dužnosnik Kristijan Pavić, upisan je kao predsjednik uprave, zastupa društvo pojedinačno i samostalno od 12. kolovoza 2017.g., temeljem odluke od 28. srpnja 2017.g.

Na temelju članka 12. stavka 1. Zakona o upravljanju državnom imovinom Vlada Republike Hrvatske je donijela odluku o pravnim osobama od posebnog interesa za Republiku Hrvatsku.

Člankom 14. stavkom 1. ZSSI-a propisano je da dužnosnici, ne mogu biti članovi upravnih tijela i nadzornih odbora trgovačkih društava.

Sukladno članku 20. stavku 3. ZSSI-a dužnosnici su obvezni poštivati navedenu zabranu iz članka 14. ZSSI-a u razdoblju od stupanja na dužnost pa do proteka dvanaest mjeseci od dana prestanka obnašanja dužnosti.

Povjerenstvo naglašava da je članak 14. niti druge odredbe ZSSI-a ne predviđaju nikakvu iznimku od navedene zabrane članstva u nadzornim odborima trgovačkih društava.

Slijedom navedenog, Povjerenstvo zaključuje da zabrana članstva u upravama i nadzornim odborima trgovačkih društava podjednako obvezuje predsjednike i članove uprava trgovačkih društava koja su u većinskom državnom vlasništvu, kao i sve druge dužnosnike i obnašatelje dužnosti u smislu članka 3. stavka 1. i 2. ZSSI-a. Ova zabrana obvezuje za vrijeme trajanja obnašanja javne dužnosti te u razdoblju od 12 mjeseci od prestanka obnašanja dužnosti i to neovisno o tome jesu li ista proglašena od posebnog interesa za Republiku Hrvatsku.

Povjerenstvo upućuje dužnosnika na Smjernicu i uputu članovima uprava trgovačkih društava, objavljenu na internetskim stranicama Povjerenstva od 9. rujna 2014.g. (<https://www.sukobinteresa.hr/hr/smjernice/smjernica-uputa-clanovima-uprava-trgovackih-drustava-0>)

Vezano uz dio upita dužnosnika oko utjecanja na poslovanje društva kćeri Povjerenstvo ukazuje kako je isto moguće djelovanjem u Glavnoj skupštini društva, u svojstvu predstavnika vlasnika društva.

Slijedom navedenog, Povjerenstvo je dalo mišljenje kako je navedeno u izreci.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnik Kristijan Pavić, elektroničkom dostavom
2. Objava na internetskoj stranici Povjerenstva
3. Pismohrana